次韻梁廣文重午弔古  其二
作者：陳造
朝代：宋

paragraphs: 菰粽蘸蜜綵作絲，竹萌尚籜榴未子。
官居端午不可孤，小却文移謝胥史。
酒社切戒屐聲疎，詩郵莫漫奚奴寄。
與君相望淮南北，宦遊適偕亂山裏。
老紆章紱我不稱，路指雲霄君未已。
相期玳席醉九室，先向花牋驚八米。
自昔詞源浩千頃，粗許老子窺涯涘。
明朝酒罷詫里閭，頗嘗見客今有此。
古人獨醒怨不逢，時搴葹薋棄蘅芷。
吏隠顧竊詩酒樂，自公委蛇容食寐。
一歡况復酬佳節，豪飲當觀建瓴水。